
PRIJEDLOG
Na temelju članka 48. Zakona o predškolskom odgoju i obrazovanju („Narodne novine“, broj 10/97., 107/07., 94/13., 98/19., 57/22. i 101/23, 145/23., 145/24., 146/25., 22/26).) i članka 101. Statuta Grada Novigrada-Cittanova („Službene novine Grada Novigrada-Cittanova“, broj 5/09., 3/13., 2/14., 2/17., 1/18., 2/20., 1/21., 6/21., 7/21. – pročišćeni tekst i 3/22.), Gradsko vijeće Grada Novigrada-Cittanova na sjednici održanoj 30. srpnja 2026. godine donosi
ODLUKU
o izmjenama i dopunama Odluke o mjerilima za financiranje djelatnosti predškolskog odgoja i obrazovanja u Gradu Novigradu-Cittanova
Članak 1.
U Odluci o mjerilima za financiranje djelatnosti predškolskog odgoja i obrazovanja u Gradu Novigradu-Cittanova („Službene novine Grada Novigrada-Cittanova“, broj 3/22.), u članku 6. stavku 1. i 2.  iznos „25 %“ zamjenjuju se iznosom „20 %“.
Članak 2.
Ostale odredbe Odluke o mjerilima za financiranje djelatnosti predškolskog odgoja i obrazovanja u Gradu Novigradu-Cittanova („Službene novine Grada Novigrada-Cittanova“, broj 4/23.) ostaju neizmijenjene.
Članak 3.
Ova Odluka stupa na snagu osmoga dana od dana objave u „Službenim novinama Grada Novigrada-Cittanova“.
KLASA: 402-03/22-01-01
URBROJ: 2163-05-02-26-6
Novigrad-Cittanova, 30. srpnja 2026.



GRADSKO VIJEĆE GRADA NOVIGRADA – CITTANOVA
PREDSJEDNICA GRADSKOG VIJEĆA
Katarina Nemet


1. RAZLOZI DONOŠENJA AKTA
Odlukom o mjerilima za financiranje djelatnosti predškolskog odgoja i obrazovanja u Gradu Novigradu-Cittanova („Službene novine Grada Novigrada-Cittanova“, broj 3/22.) utvrđen je način financiranja djelatnosti predškolskog odgoja i obrazovanja te sudjelovanje roditelja u podmirenju ekonomske cijene programa dječjih vrtića kojima je osnivač Grad Novigrad-Cittanova. Sukladno važećoj Odluci roditelji sudjeluju u podmirenju ekonomske cijene programa u visini od 25 %.
Za pedagošku godinu 2026./2027. došlo je do značajnog povećanja ekonomske cijene programa predškolskog odgoja i obrazovanja zbog povećanja svih rashoda potrebnih za obavljanje djelatnosti dječjih vrtića utvrđenih u prethodnoj kalendarskoj godini (2025.). Na povećanje ekonomske cijene utjecao je kontinuirani rast plaća zaposlenika dječjih vrtića i ostalih materijalnih prava iz radnog odnosa, kao i povećanje troškova prehrane djece, energenata, komunalnih usluga, održavanja objekata i opreme te drugih rashoda koji, sukladno članku 4. važeće Odluke, ulaze u obračun ekonomske cijene programa.
Prema važećoj Odluci mjesečno sudjelovanje roditelja iznosilo bi 192,41 EUR, što predstavlja značajno povećanje u odnosu na dosadašnji iznos od 135,92 EUR mjesečno. Kako povećanje ekonomske cijene programa ne bi toliko financijski opteretilo roditelje i skrbnike djece, predlaže se smanjenje njihovog sudjelovanja u podmirenju ekonomske cijene programa s dosadašnjih 25 % na 20 %. Na taj način mjesečno sudjelovanje roditelja iznosit će 153,93 EUR, odnosno 18 eura više nego u pedagoškoj godini 2025/2026. Napominje se da djeca roditelja slabijeg socijalno-ekonomskog statusa imaju pravo na besplatan vrtić, a svi roditelji imaju pravo na umanjenje cijene za 50 % za drugoupisano dijete te besplatan vrtić za treće i svako slijedeće dijete kao i za djecu s teškoćama u razvoju. 
Predložena izmjena omogućit će zadržavanje postojećeg standarda i kvalitete pružanja usluga predškolskog odgoja i obrazovanja, unatoč značajnom povećanju ekonomske cijene programa. Istodobno će se roditeljima i skrbnicima omogućiti manja participacija u cijeni programa nego što bi proizlazilo iz važeće Odluke, dok će preostali dio povećanja troškova osigurati Grad Novigrad-Cittanova kao osnivač dječjih vrtića.
2. PRAVNA OSNOVA 
Članak 48. st. 4. Zakona o predškolskom odgoju i obrazovanju („Narodne novine“, broj 10/97., 107/07., 94/13., 98/19., 57/22. i 101/23, 145/23., 145/24., 146/25., 22/26).

3. UTJECAJ NA PRORAČUN
Donošenje ove Odluke ima financijski učinak na Proračun Grada Novigrada-Cittanova. Prema izmijenjenoj Odluci roditelji bi sudjelovali u participaciji ekonomske cijene vrtića u iznosu od 20%, a ostatak će snositi Osnivač, Grad Novigrad-Cittanova. Potrebna dodatna financijska sredstva osigurat će se u Proračunu Grada Novigrada-Cittanova u okviru programa predškolskog odgoja i obrazovanja.

